РЕШЕНИЕ НА КОМИСИЯТА
от 11 декември 2013 година
относно нотификацията от страна на Република Литва на преходния национален план, посочен в с член 32 от Директива 2010/75/ЕС на Европейския парламент и на Съвета относно емисиите от промишлеността
(нотифицирано под номер C(2013) 8636)
(само текстът на литовски език е автентичен)
(2013/751/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2010/75/ЕС на Европейския парламент и на Съвета от 24 ноември 2010 г. относно емисиите от промишлеността (комплексно предотвратяване и контрол на замърсяването) (1), и по-специално член 32, параграф 5 от нея,
като има предвид, че:
(1)
В съответствие с член 32, параграф 5, първа алинея от Директива 2010/75/ЕС, на 31 декември 2012 г. (2) Република Литва представи на Комисията своя преходен национален план (ПНП).
(2)
При оценката на пълнотата на ПНП, Комисията установи, че някои от инсталациите, включени в ПНП не съответстват на тези в инвентаризацията на емисиите, предадена от Република Литва съгласно Директива 2001/80/ЕО на Европейския парламент и на Съвета (3). Поради това с писмо от 12 юни 2013 г. (4), Комисията поиска от литовските власти да изяснят тези несъответствия, за да потвърдят, че разпоредбите на член 29 от Директива 2010/75/ЕС са приложени правилно при изготвянето на ПНП, и да предоставят липсващите данни за отделни инсталации.
(3)
Република Литва предостави допълнителна информация на Комисията с писмо от 26 юни 2013 г. (5)
(4)
След допълнителна оценка на ПНП и на допълнителната информация, на 23 юли 2013 г. Комисията изпрати второ писмо (6) до Република Литва с искане да се изяснят основанията за прилагане към пет инсталации на норми за допустими емисии, упоменати в забележка 5 към таблица В1 на допълнение В на приложението към Решение за изпълнение 2012/115/ЕС (7).
(5)
С писмо от 20 август 2013 г. (8), Република Литва подаде допълнителна информация относно съдържанието на пепел в горивото, използвано в някои от инсталациите, обхванати от ПНП.
(6)
С писмо от 27 септември 2013 г. (9) Комисията поиска допълнителни разяснения и попълване на тези данни в съответствие с информацията, изисквана в Решение 2012/115/ЕС.
(7)
С електронна поща от 3 октомври 2013 г. (10), Република Литва предостави допълнителни сертификати за състава на тежкото гориво и потвърди, че цялата налична информация е предоставена на Комисията и че условията за прилагането на нормите за допустими емисии, определени в забележка 5 в таблица В1 от допълнение В на приложението към Решение за изпълнение 2012/115/ЕС на Комисията са изпълнени за въпросните пет инсталации.
(8)
Поради това, ПНП е оценен от Комисията в съответствие с член 32, параграф 1, параграф 3 и параграф 4 от Директива 2010/75/ЕС и с Решение за изпълнение 2012/115/ЕС.
(9)
По-специално, Комисията разгледа съгласуваността и точността на данните, приеманията и изчисленията, използвани за определяне на приноса на всяка от горивните инсталации, обхванати от ПНП, към таваните, определени в ПНП, и извърши анализ на това дали съдържа цели и свързани с тях задачи, мерки и графици за постигане на тези цели, както и механизъм за мониторинг с цел оценка на съответствието в бъдеще.
(10)
Вследствие на допълнително предоставената информация Комисията установи, че таваните на емисиите за 2016 г. и 2019 г. са изчислени като са използвани подходящите данни и формули, и че изчисленията са правилни. Република Литва предостави достатъчно информация относно мерките, които ще бъдат въведени, за да се постигнат таваните на емисиите, мониторингът и докладването пред Комисията относно изпълнението на ПНП.
(11)
Комисията е удовлетворена, че литовските власти са взели предвид разпоредбите, изброени в член 32, параграф 1, параграф 3 и параграф 4 от Директива 2010/75/ЕС и в Решение за изпълнение 2012/115/ЕС.
(12)
Изпълнението на ПНП следва да не засяга разпоредбите на друго приложимо национално право и право на Съюза. По-специално, когато се определят условията по индивидуалните разрешителни на горивните инсталации, обхванати от ПНП, Република Литва следва да осигури, че спазването на изискванията, определени, inter alia, в Директива 2010/75/ЕС, Директива 2008/50/ЕО на Европейския парламент и на Съвета (11), и Директива 2001/81/ЕО на Европейския парламент и на Съвета (12), не е застрашено.
(13)
Член 32, параграф 6 от Директива 2010/75/ЕС изисква Република Литва да уведомява Комисията за всякакви последващи промени на ПНП. Комисията следва да направи оценка на това дали тези промени са в съответствие с разпоредбите, определени в член 32, параграф 1, параграф 3 и параграф 4 от Директива 2010/75/ЕС и в Решение за изпълнение 2012/115/ЕС.
ПРИЕ НАСТОЯЩОТО РЕШЕНИЕ:
Член 1
1. Въз основа на член 32, параграф 1, параграф 3 и параграф 4 от Директива 2010/75/ЕС и на Решение за изпълнение 2012/115/ЕС, не се повдигат възражения срещу преходния национален план, който беше нотифициран на Комисията от Република Литва на 31 декември 2012 г. в съответствие с член 32, параграф 5 от Директива 2010/75/ЕС, изменен в съответствие с допълнителната информация, изпратена на 20 август 2013 г. и 3 октомври 2013 г. (13)
2. Списъкът на инсталациите, обхванати от преходния национален план, замърсителите, за които тези инсталации са обхванати, и приложимите тавани на емисиите са определени в приложението.
3. Изпълнението на преходния национален план от литовските власти не освобождава Република Литва от съответствие с разпоредбите на Директива 2010/75/ЕС по отношение на емисиите от отделните горивни инсталации, обхванати от плана, както и с други съответни правни актове на Европейския съюз в областта на околната среда.
Член 2
Комисията оценява дали евентуалните последващи промени на преходния национален план, нотифицирани в бъдеще от Република Литва, са в съответствие с разпоредбите, изброени в член 32, параграф 1, параграф 3 и параграф 4 от Директива 2010/75/ЕС и в Решение за изпълнение 2012/115/ЕС.
Член 3
Адресат на настоящото решение е Република Литва.
Съставено в Брюксел на 11 декември 2013 година.